作者:儲光羲
標題:夏日尋藍田唐丞登高宴集
內容:東望春明門，駕言聊出遊。南行小徑盡，綠竹臨清流。君出罷六安，居此澹忘憂。園林與城市，閭裡隨人幽。披顏闢衡闈，置酒登崇丘。山河臨咫尺，宇宙窮寸眸。是時春載陽，佳氣滿皇州。宮殿碧雲裡，鴛鴦初命儔。良辰方在茲，志士安得休。成名苟有地，何必東陵侯。